CELEX: 52021DP0445
Language: bg
Date: 2022-05-20 00:00:00
Title: Решение на Европейския парламент от 11 ноември 2021 г. относно искането за снемане на имунитета на Нилс Ушаковс (2020/2239(IMM))

20.5.2022   
               
               
                  BG
               
               
                  Официален вестник на Европейския съюз
               
               
                  C 205/57
               
            
         P9_TA(2021)0445
         Искане за снемане на имунитета на Нилс Ушаковс
         Решение на Европейския парламент от 11 ноември 2021 г. относно искането за снемане на имунитета на Нилс Ушаковс (2020/2239(IMM))
         (2022/C 205/08)
         
            Европейският парламент,
         
                     —
                  
                  
                     като взе предвид искането за снемане на имунитета на Нилс Ушаковс от 23 октомври 2020 г., предадено от главния прокурор на Република Латвия във връзка с предстоящо наказателно производство в Република Латвия, и обявено в пленарно заседание на 13 ноември 2020 г.,
                  
               
                     —
                  
                  
                     като изслуша Нилс Ушаковс в съответствие с член 9, параграф 6 от своя Правилник за дейността,
                  
               
                     —
                  
                  
                     като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
                  
               
                     —
                  
                  
                     като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г. (1),
                  
               
                     —
                  
                  
                     като взе предвид членове 29 и 30 от Конституцията на Латвия,
                  
               
                     —
                  
                  
                     като взе предвид член 5, параграф 2, член 6, параграф 1 и член 9 от своя Правилник за дейността,
                  
               
                     —
                  
                  
                     като взе предвид доклада на комисията по правни въпроси (A9-0304/2021),
                  
               
                     А.
                  
                  
                     като има предвид, че прокурорът към Отдела за разследване на особено тежки престъпления в Дирекцията за наказателно правосъдие към Главната прокуратура в Рига поиска снемане на имунитета на Нилс Ушаковс, член на Европейския парламент, за да започне наказателно производство срещу него във връзка с нарушаването на забраната за разпространение на устройства, модифицирани за провеждането на специални тайни операции;
                  
               
                     Б.
                  
                  
                     като има предвид, че на 30 януари 2019 г. по време на разрешено претърсване на кабинета на Нилс Ушаковс като председател на Градския съвет на Рига във връзка с други наказателни производства беше намерено устройство, предназначено главно за използване като средство за тайни видео и аудиозаписи, специално проектирано и използвано за провеждането на специални тайни операции;
                  
               
                     В.
                  
                  
                     като има предвид, че поради факта, че съхранява устройството в своя кабинет в сградата на Градския съвет на Рига, г-н Ушаковс предполагаемо е нарушил забраната, предвидена в член 51, параграф 1, първа алинея от Закона за движението на стоки от стратегическо значение, който забранява на физически лица да придобиват или съхраняват оборудване, устройства, инструменти или компоненти за тях, които са специално проектирани или модифицирани за специални тайни операции и са включени в националния списък на Република Латвия със стоки и услуги от стратегическо значение; като има предвид, че с действията си г-н Ушаковс предполагаемо е извършил престъпление по член 2371, параграф 2 от латвийския Наказателен кодекс;
                  
               
                     Г.
                  
                  
                     като има предвид, че Нилс Ушаковс беше избран за член на Европейския парламент в резултат на изборите за Европейски парламент, проведени през май 2019 г.;
                  
               
                     Д.
                  
                  
                     като има предвид, че предполагаемото деяние не се отнася до изразени от г-н Ушаковс мнения или до подадени от него гласове при изпълнението на задълженията му по смисъла на член 8 от Протокол № 7 за привилегиите и имунитетите на Европейския съюз;
                  
               
                     Е.
                  
                  
                     като има предвид, че член 9 от Протокол № 7 относно привилегиите и имунитетите на Европейския съюз предвижда, че членовете на Европейския парламент притежават на територията на собствената си държава имунитетите, предоставяни на членовете на парламента на същата държава;
                  
               
                     Ж.
                  
                  
                     като има предвид, че в членове 29 и 30 от латвийската Конституция се предвижда, че:
                     
                        „Член 29
                        Членовете на Сейма не могат да бъдат задържани, нито помещенията им да бъдат претърсвани, нито личната им свобода може да бъде ограничавана по какъвто и да е начин без съгласието на Сейма. (…)
                     
                     
                        Член 30
                        Без съгласието на Сейма не може да бъде образувано наказателно производство срещу негов член.“;
                     
                  
               
                     З.
                  
                  
                     като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“ (2);
                  
               
                     И.
                  
                  
                     като има предвид, че целта на парламентарния имунитет е да защитава Парламента и неговите членове от съдебно преследване във връзка с дейности, които са извършвани при изпълнението на парламентарните им задължения и които са неделими от тези задължения;
                  
               
                     Й.
                  
                  
                     като има предвид, че в този случай Парламентът не откри доказателства за fumus persecutionis, т.е. фактически елементи, които да указват намерение чрез съдебното производство да се навреди на политическата дейност на член на ЕП и следователно на Европейския парламент;
                  
               
            1.   
            
               решава да снеме имунитета на Нилс Ушаковс;
            
         
         
            2.   
            
               възлага на своя председател незабавно да предаде настоящото решение и доклада на своята компетентна комисия на компетентния орган на Република Латвия и на Нилс Ушаковс.
            
         
         
            (1)  Решение на Съда от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C-163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда от 19 декември 2019 г., Junqueras Vies, C-502/19, ECLI:EU:C:2019:1115.
         
            (2)  Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.